### 9.      Beslutning om at ændre administrationsgrundlag for flexboligtilladelser

**Åbent**

Sagsnr.: 326-2013-35782       J.nr.: 03.01.04           Dokumentnr.:
326-2017-253102

**Sagstype**

Beslutning.

**Resume og sagens baggrund**

Teknik- og Miljøudvalget ønsker at drøfte kommunens gældende
administrationsgrundlag for flexboligtilladelser med henblik på at revurdere,
hvilke boliger der kan opnå flexboligtilladelse.

Administrationsgrundlaget er oprindeligt godkendt af et
flertal i Kommunalbestyrelsen den 30. april 2014. Teknik- og Miljøudvalget
besluttede på møde den 12. januar 2015 at fastholde det gældende
administrationsgrundlag. Endvidere blev tidligere beslutning om en årlig
orientering om status på området fastholdt. Teknik- og Miljøudvalget blev på
møde den 3. marts 2016 orienteret om, at sager, hvor der kan være en god
begrundelse for at afvige fra administrationsgrundlaget, vil blive forelagt
udvalget.

**Indstillinger**

Chefen for Plan, Byg og Miljø indstiller, at

1. Administrationsgrundlaget
ændres på følgende punkter:

a. Flexboliger
tillades i de rammelagte landsbyer.

b. Flexboliger
tillades i byerne med undtagelse af centerbyerne (Kalundborg, Svebølle, Høng,
Gørlev og Ubby-Jerslev). Tilladelserne gives kun til boliger i boligområder og
bladede bolig- og erhvervsområder.

c. Flexboliger
tillades i den nære kystnærhedszone.

d. Der indarbejdes
rettelser som følge af ændret lovgivning og praksis vedr. forlæggelse af sager
udenfor administrationsgrundlaget.

2. Administrationsgrundlaget
færdiggøres på baggrund af drøftelserne i udvalget med henblik på forelæggelse
i Teknik- og Miljøudvalget, Økonomiudvalget og Kommunalbestyrelsen i november.

**Behandling**

Teknik- og Miljøudvalget.

**Sagsfremstilling**

*Om flexboligtilladelser*

En flexbolig er et helårshus, som har tilladelse til at
blive anvendt som fritidsbolig. Når en ejendom er registreret som en flexbolig
er der ingen bopælspligt.

En flexboligtilladelse har afsæt i boligreguleringsloven og
indebærer, at kommunen meddeler samtykke til, at en helårsbolig benyttes til
fritidsformål og senere (uden fornyet tilladelse) kan vende tilbage til
helårsbeboelse. En flexboligtilladelse følger
ejendommen. Tilladelsen er gældende fra meddelelsestidspunktet og til det
tidspunkt, hvor boligen igen er i benyttelse som helårsbolig. Det er en
forudsætning, at boligen er ledig, dvs. at der ikke er tilmeldt personer på
adressen i folkeregistret. Det skal bemærkes, at boligens formelle status som
helårsbolig ikke ændres.

Det er kommunen som alene
afgør, hvordan reglerne skal administreres og om der skal meddeles flexboligtilladelser.
Der kan dog være regler i anden lovgivning, som skal påses i den sammenhæng,
herunder fx planloven. Tilladelse kan således ikke meddeles hvis kommuneplan/
lokalplan/servitut­bestemmelser for den pågældende ejendom fastslår, at
anvendelsen kun må være til helårsbolig. Undtaget er desuden et stuehus på
landbrugsejendomme, som er omfattet af bopælspligten i henhold til
landbrugsloven.

*Administrationsgrundlag i
dag*

I henhold til det nuværende administrationsgrundlag meddeles
der som udgangspunkt samtykke til flexboligtilladelser i landzone udenfor
rammelagte landsbyer, og altid på øerne. Der meddeles ikke samtykke i by- og
sommerhusområder samt inden for den nære kystnærhedszone.

Der kan være enkelte sager, som ikke kan opnå samtykke efter
administrationsgrundlaget, men hvor det tekniske område vurderer, at der efter
en konkret vurdering kan være gode begrundelser for alligevel at meddele en
flexboligtilladelse, for eksempel for at tilgodese bevaringshensyn, hvor den
konkrete bolig er utidssvarende og uegnet til istandsættelse. Sådanne sager vil
blive forelagt Teknik- og Miljøudvalget.

Endelig er lovgivningen ændret, så en flexboligtilladelse
følger boligen og ikke dens ejer.

Det eksisterende administrationsgrundlag er vedhæftet som
bilag.

*Afsæt og opmærksomhedspunkter*

Flexboligordningen er en del af regeringens indsats for at
sikre vækst i hele landet ved, at flere tiloversblevne boliger benyttes til
fritidsformål. Hensigten er, at landets kommuner kan mindske antallet af tomme
helårsboliger, der evt. står og forfalder, i de områder, hvor der er et betydeligt
overskud af helårsboliger.

Et vigtigt afsæt for at drøfte, hvordan ordningen skal
administrereres er at overveje, i hvilke retninger vi vil udvikle vores
bysamfund og i den forbindelse, hvilke hensyn der skal veje tungest.

· Perspektiv: Fastholde flest mulige helårsboliger i kommunen.

Kommunens bysamfund rummer væsentlige samfundsmæssige
investeringer i offentlig service, infrastruktur mv. Et rimeligt
befolkningsunderlag er nødvendigt til at sikre bylivet, drive skoler og
understøtte detailhandelen, og befolkningsunderlaget sikres ved, at der er en
passende rummelighed af helårsboliger. Kommune- og lokalplanlægningen
understøtter dette ved at udlægge boligområder og områder til blandet bolig og
erhverv til *helårsboligformål.* Det er således vigtigt at være opmærksom
på, at hvis der lempes på muligheden for flexboligtilladelser i
bysamfundene/bymidterne, og antallet af flexboliger øges, kan det ændre
perspektivet i forhold til sammensætningen af vores bysamfund.

Uden for byerne rummer Kalundborg Kommune store natur- og
herlighedsværdier, og rundt omkring i landskabet og langs kysten ligger
attraktive helårsboliger. Det nuværende administrationsgrundlag tilsigter at
friholde den mest sårbare del af kystzonen for fritidsboliger, for bl.a. at
fastholde denne særlige attraktionsværdi.

· Perspektiv: Stor fleksibilitet for flexboliger

Nogle kommuner arbejder med en udbredt flexboligordning ud
fra det synspunkt, at det vil gøre det mere attraktivt at købe hus, og det vil
gavne turisme og bosætning. Her er politikken, at det er bedre, at husene
bliver købt og vedligeholdt frem for at de står og forfalder, ligesom det kan
give potentielle købere mulighed for at prøve af, om du vil kunne trives i nye
omgivelser, inden du tager den afgørende beslutning om at flytte. Man skal dog
være bevidst om, at en anvendelse som flexbolig er uden tidshorisont, og det
derfor reelt kan fungere som fritidshus på ubestemt tid. Det kan friste købere,
at prisen for en flexbolig sædvanligvis er langt lavere end et sommerhus.

*Oplæg til nyt administrationsgrundlag*

På baggrund af drøftelserne i Teknik- og Miljøudvalget 10.
august 2017 og ønsket om at lempe administrationen af flexboligtilladelserne,
fremlægger det tekniske område forslag til ændringer, der kan indarbejdes i det
nugældende administrationsgrundlag.

Administrationen af flexboligtilladelser kan siges at være
en afvejning mellem hensynet til samfundsmæssige interesser, kommunens by- og
lokalsamfund og den enkelte grundejer. På baggrund af den afvejning og i lyset
af de ovenfor beskrevne perspektiver kan følgende forslag drøftes:

1. Flexboliger
tillades i de rammelagte landsbyer. Ændringen vil omfatte alle landsbyer der er
afgrænset i kommuneplanen og vil reelt ophæve bopælspligten i landsbyerne.

2. Flexboliger
tillades i byerne med undtagelse af centerbyerne (Kalundborg, Svebølle, Høng,
Gørlev og Ubby-Jerslev). Tilladelserne gives kun til boliger i boligområder og
bladede bolig- og erhvervsområder. I centerområder vurderes hensynet til
fastholdelse af boliger større og i erhvervsområder vil en reel anvendelse af
boliger som fritidsboliger kunne medføre et øget pres på de eksisterende
virksomheder.

3. Flexboliger
tillades i den nære kystnærhedszone. Det må antages, at der vil være en
væsentligt ændret efterspørgsel efter boliger i disse områder og det må
antages, at ændringen kan medføre en forskydning mellem helårsboliger og
fritidsboliger i det åbne land.

De lovmæssige ændringer som nævnt tidligere indarbejdes i
administrationsgrundlaget og der tilføjes en bemærkning om, at sager der ligger
udenfor administrationsgrundlaget forelægges udvalget, såfremt det tekniske
område vurderer, at en ansøgning i det helt konkrete tilfælde bør imødekommes.

Udvalget har drøftet at fastlægge kvoter for tilladelser i
konkrete områder. Det tekniske område anbefaler ikke dette, i og med at en
sådan kvoteordning vil kræve en del administration. Hvis der eksempelvis
fastsættes en kvote på 10 boliger i et konkret byområde, skal der føres løbende
regnskab med hvor mange flexboliger der så rent faktisk er i området, i og med
at tilladelserne bortfalder, når de ikke udnyttes. Hvis udvalget fortsat ønsker
at arbejde med kvoter, anbefales det, at disse alene vedrører antallet af
tilladelser og ikke en samlet mængde af flexboliger.

I første halvår af 2017 har Kalundborg Kommune modtaget 4
konkrete ansøgninger og 40 forespørgsler om flexboligtilladelser. Der er i 2017
givet 4 tilladelser og 12 positive tilkendegivelser. Det må forventes, at
antallet af tilladelser og positive tilkendegivelser vil stige væsentligt med
et lempet administrationsgrundlag.

*Videre proces*

På baggrund af udvalgets drøftelser udarbejdes et forslag
til nyt administrationsgrundlag, som fremlægges til vedtagelse i udvalg og Kommunalbestyrelse.

Administrationen anbefaler, at et evt. nyt
administrationsgrundlag anvendes i en periode på 2 år fra ikrafttrædelsen, og
at det herefter evalueres. En løbende orientering til udvalget om status for
området fastholdes, men hvert halve år i stedet for som nu én gang årligt.

**Økonomiske konsekvenser**

Ingen.

**Bilag**

|  |  |
| --- | --- |
| Administrationsgrundlag Flexboliger april 2014 | 326-2017-282895 |